Lars Løkke Rasmussen (V), 2002-01-23:
Tak til alle, der har bidraget til debatten.
Det har været spændende at lytte til, specielt her i den sidste fase, hvor man jo, kan jeg forstå, har kredset meget om, hvad det er for et besparelsespotentiale, der måtte være i det forslag.
Det er sådan set ikke det, der fra regeringens side har været sigtet med det, men jeg står og spekulerer på, om der ligger det i de mange spørgsmål fra oppositionen, at hvis problemet kan gøres stort nok, så vil man gerne være med til at løse det på denne måde.
Sådan må man jo næsten forstå den store interesse.
Men lad nu det være.
Først og fremmest vil jeg gerne takke ordførerne fra Det Konservative Folkeparti, Dansk Folkeparti, Kristeligt Folkeparti og Venstre for tilsagnet til forslaget.
Det er meget tilfredsstillende at kunne konstatere, at der er flertal for forslaget her i Tinget.
Jeg har selvfølgelig også lyttet mig frem til, at der er nogle spørgsmål ikke mindst omkring hele forsikringsdimensionen, som man gerne vil vende tilbage til under udvalgsarbejdet.
Det stiller jeg mig naturligvis til rådighed for, idet jeg dog gerne lige vil påpege, at de forsikringsproblemer, der måtte være her, eller den forsikringsvinkel, der er her, for så vidt er den samme, som vi i øvrigt kender i forhold til den private behandlende sektor, herunder praksissektoren.
Derfor er de problemstillinger, der knytter sig til forsikringsdækning og ankemuligheder jo også problemer, der skal løses bredere, og det gør jeg mig også forskellige forestillinger om og vil vende tilbage til ved en senere lejlighed.
Så vil jeg også gerne slå et par ting fast i forhold til de forskellige indlæg fra fru Lene Garsdal, fru Lone Møller, fru Line Barfod og hr. Naser Khader, som jo i virkeligheden argumenterer relativt ens mod det her forslag.
Jeg tror, det er vigtigt at få sagt, at dette forslag ikke erstatter alt det andet, der skal gøres på sundhedsområdet.
Det er et supplement.
Jeg nævner det bare, for det virker næsten, så hårdt man nu går til værks,
som om det her udtømmende skulle være hele regeringens sundhedspolitik.
Det er det ikke.
Det her er jo dybest set udtryk for at tage afsæt i virkeligheden, og den har vi alle sammen erfaringer med.
Jeg tror, vi alle sammen har erfaringer med virkeligheden, når vi f.eks. handler ind om lørdagen, står i OBS! eller Føtex, eller hvor det nu måtte være, i en lang kø foran kassen.
Så vil jeg spørge retorisk, om der er nogen, der har oplevet, at de er kommet langsommere igennem kassen, fordi man har åbnet en kasse ved siden af.
Det kan godt være, at det, at man har åbnet en kasse ved siden af, betyder, at der så er nogle, der er kommet hurtigere igennem, end de ellers ville, men er der nogen, der er kommet langsommere igennem?
Det er et retorisk spørgsmål.
Jeg tror ikke, der er nogen, der har oplevet, at de er kommet langsommere igennem.
Det er jo i virkeligheden essensen af det her forslag.
Det er et supplement til den hovedsatsning, regeringen i øvrigt gør på sundhedsområdet for at medvirke til at afkorte ventetiderne mest muligt.
Må jeg så lige afslutningsvis sige, fordi et par af ordførerne var inde på det, bl.a. lyttede jeg mig til, at hr. Naser Khader var inde på det, at det ikke er sådan, at denne regering har udstedt en ventetidsgaranti på 2 måneder den 1. juli.
Vi garanterer ikke, at man skal vente i 2 måneder for at komme i behandling den 1. juli.
Det er den ene side af det.
Der er ikke nogen garanti mod, at man kan komme til at vente kortere.
Den anden side af det er, at der heller ikke er nogen garanti for, at der ikke er længere ventetid i det offentlige sygehusvæsen.
Det, denne regering har lovet både under valgkampen og efter valgkampen, er, at hvis man som patient oplever, at der er en ventetid, der rækker ud over 2 måneder i det offentlige sygehusvæsen, så får man et retskrav på at kunne søge behandling et andet sted.
Det er noget ganske andet end en ventetidsgaranti.
Jeg siger det bare for en god ordens skyld.
Det ligger på kanten af det, lovforslaget handler om, men jeg synes alligevel, det er vigtigt, at vi bruger en ensartet terminologi omkring det her.
Tak for debatten, jeg glæder mig til udvalgsarbejdet.